Udtalelse fra Kommissionen

af 14. oktober 2019

om planen for bortskaffelse af radioaktivt affald, der fremkommer ved demonteringen af kernekraftværket Barsebäck og ved driften af Barsebäcks anlæg nr. 2 til midlertidig oplagring af radioaktivt affald, begge beliggende i Sverige

(Kun den svenske udgave er autentisk)

(2019/C 351/02)

Nedenstående vurdering foretages i henhold til Euratomtraktatens bestemmelser, uden at dette berører eventuelle yderligere vurderinger, der skal foretages i henhold til traktaten om Den Europæiske Unions funktionsmåde samt de forpligtelser, der følger heraf og af afledt ret (1).

Den 23. maj 2019 modtog Europa-Kommissionen i overensstemmelse med Euratomtraktatens artikel 37 almindelige oplysninger fra Litauens regering om planen for bortskaffelse af radioaktivt affald (2), der fremkommer ved demonteringen af kernekraftværket Barsebäck og ved driften af Barsebäcks anlæg nr. 2 til midlertidig oplagring af radioaktivt affald, begge beliggende i Sverige.

På grundlag af disse oplysninger og yderligere oplysninger, som Kommissionen anmodede om den 26. juni 2019, og som de svenske myndigheder fremsendte den 19. juli 2019, og efter høring af ekspertgruppen har Kommissionen udarbejdet følgende udtalelse:

1. Afstanden mellem Barsebäck-anlægget og den nærmeste grænse til en anden medlemsstat, som i dette tilfælde er Danmark, er 20 km.

2. Under normal demontering, for så vidt angår kernekraftværket Barsebäck, er det ikke sandsynligt, at væske- og gasformige radioaktive udslip vil give anledning til en eksponering af sundhedsmæssig betydning af befolkningen i andre medlemsstater ifølge den dosisgrænse, der er fastsat i de nye grundlæggende sikkerhedsnormer (Rådets direktiv 2013/59/Euratom (3)). Driften af Barsebäcks anlæg nr. 2 til midlertidig oplagring af radioaktivt affald vil hverken medføre væske- eller gasformigt radioaktivt affald.

3. Fast radioaktivt affald lagres midlertidigt på stedet, før det overføres til godkendte behandlings- eller bortskaffelsesanlæg i Sverige. Ikke-radioaktivt fast affald og restaffald, der er undtaget fra lovpligtig kontrol, frigives til bortskaffelse som konventionelt affald eller til genbrug eller genvinding. Dette vil ske i overensstemmelse med kriterierne i direktivet om grundlæggende sikkerhedsnormer (direktiv 2013/59/Euratom).

4. Skulle der ske utilsigtet udledning af radioaktive stoffer som følge af en ulykke af den type og størrelse, der er beskrevet i de almindelige oplysninger, vil de doser, som befolkningen i en anden medlemsstat efter al sandsynlighed vil blive udsat for, ikke være af sundhedsmæssig betydning, jf. de referenceniveauer, der er fastsat i direktivet om grundlæggende sikkerhedsnormer.

Kommissionen konkluderer derfor, at gennemførelse af planerne for bortskaffelse af radioaktivt affald i enhver form fra i) demonteringen af kernekraftværket Barsebäck og ii) driften af Barsebäcks anlæg nr. 2 til midlertidig oplagring af radioaktivt affald, begge beliggende i Sverige, hverken under normal drift eller som følge af ulykker af den type og størrelse, der er beskrevet i de almindelige oplysninger, kan antages at ville medføre en sundhedsmæssigt betydelig radioaktiv kontaminering af en anden medlemsstats vande, jord eller luftrum, jf. de bestemmelser, der er fastsat i de grundlæggende sikkerhedsnormer (direktiv 2013/59/Euratom).

Udfærdiget i Bruxelles, den 14. oktober 2019. På Kommissionens vegne Miguel ARIAS CAÑETE Medlem af Kommissionen

(1) For eksempel skal der i henhold til traktaten om Den Europæiske Unions funktionsmåde foretages en yderligere vurdering af miljøforholdene. Kommissionen skal her bl.a. gøre opmærksom på bestemmelserne i direktiv 2011/92/EU om vurdering af visse offentlige og private projekters indvirkning på miljøet som ændret ved direktiv 2014/52/EU, på direktiv 2001/42/EF om vurdering af bestemte planers og programmers indvirkning på miljøet, på direktiv 92/43/EØF om bevaring af naturtyper samt vilde dyr og planter og på direktiv 2000/60/EF om fastlæggelse af en ramme for Fællesskabets vandpolitiske foranstaltninger.

(2) Bortskaffelse af radioaktivt affald skal forstås som »bortskaffelse af radioaktivt spil« som defineret i punkt 1 i Kommissionens henstilling 2010/635/Euratom af 11. oktober 2010 om anvendelse af Euratomtraktatens artikel 37 (EUT L 279 af 23.10.2010, s. 36).

(3) Rådets direktiv 2013/59/Euratom af 5. december 2013 om fastlæggelse af grundlæggende sikkerhedsnormer til beskyttelse mod de farer, som er forbundet med udsættelse for ioniserende stråling og om ophævelse af direktiv 89/618/Euratom, 90/641/Euratom, 96/29/Euratom, 97/43/Euratom og 2003/122/Euratom (EUT L 13 af 17.1.2014, s. 1).